Ego Herveus, comes Nivernensis, et M., uxor mea, comitissa, notum facimus universis presentem paginam inspecturis quod elemosinam quam Viardus Gola et Petrus, filius ejus, fecerant ecclesię et fratribus Fonteneti, de omnibus quę habebant in terris, in pratis, in accensivis apud Seginiacum, et in decimis Grinionis et Bonisei, et in prato quodam, quod a me sub censu tenebant, de quibus omnibus in prejudicium predictę ecclesię per mortem jam dictorum Viardi et Petri investieramus Petrum Letardum eo quod ad nos pertinere credebamus. Ad petitionem tandem supradictorum fratrum Fonteneti, recognoscentes ipsam elemosinam bene et legitime esse factam, concessimus eis perpetuo pacifice possidendam, et investiri eos fecimus per manum supradictorum Petri Letardi. Et ut hoc ratum permaneat in posterum, presentem paginam sigilli mei impressione fecimus communiri. Actum est hoc anno Gratię millesimo ducentesimo decimo.